𡏟頭坯歌
作者：呂巖
朝代：唐

paragraphs: 𡏟頭坯，隨雨破，秪是未曾經水火。
若經水火燒成磚，留向世間住萬年。
稜角堅完不復壞，扣之聲韻堪磨鐫。
凡水火，尚成功，堅完萬物誰能同。
修行路上多少人，窮年煉養費精神。
不道未曾經水火，無常一旦臨君身。
既不悟，終不悔，死了猶來借精髓。
主持正念大艱辛，一失人身爲異類。
君不見洛陽富鄭公，說與金丹如盲聾。
執迷不悟修真理，焉知潛合造化功。
又不見九江張尚書，服藥失明神氣枯。
不知還丹本無質，翻餌金石何太愚。
又不見三衢趙樞密，參禪作鬼終不識。
修完外體在何邊，辯捷語言終不實。
𡏟頭坯，隨雨破，便似修行這幾箇。
大丈夫，超覺性，了盡空門不爲證。
伏羲傳道至于今，窮理盡性至於命。
了命如何是本元，先認坎離幷四正。
坎離即是真常家，見者超凡須入聖。
坎是虎，離是龍，二體本來同一宮。
龍吞虎啗居其中，離合浮沈初復終。
剝而復，否而泰，進退往來定交會。
弦而望，明而晦，消長盈虛相匹配。
神仙深入水晶宮，時飲醍醐清更醲。
餌之千日功便成，金筋玉骨身已輕。
此箇景象惟自身，上昇早得朝三清。
三清聖位我亦有，本來只奪乾坤精。
飲凡酒，食羶腥，補養元和沖更盈。
自融結，轉光明，變作珍珠飛玉京。
須臾六年腸不餒，血化白膏體難毀。
不食方爲真絕糧，真氣薰蒸肢體強。
既不食，超百億，口鼻都無凡喘息。
真人以踵凡以喉，從此真凡兩邊立。
到此遂成無漏身，胎息丹田湧真火。
老氏自此號嬰兒，火候九年都經過。
留形住世不知春，忽爾天門頂中破。
真人出現大神通，從此天仙可相賀。
聖賢三教不異門，昧者勞心休恁麽。
有識自愛生，有形終不滅。
歎愚人，空駕說。
愚人流蕩無則休，落趣循環幾時徹。
學人學人細尋覓，且須研究古金碧。
金碧參同不計年，妙中妙兮玄中玄。